Samolyot parvozi davomida elektron qurilmalardan foydalanishga ruxsat berildi

AQSh Fuqaro aviatsiyasi federal boshqarmasi (FAA) samolyot bortida elektron qurilmalardan foydalanish bilan bog‘liq qoidalarni yangiladi. Bu haqda FAA matbuot xizmati xabar bermoqda.

 Foto © bunkbedsblog.com
Endi yo‘lovchilar butun parvoz davomida, shu jumladan uchish va qo‘nish chog‘ida ham o‘z elektron qurilmalarini yoniq holda qoldirishi mumkin bo‘ldi. Biroq, telefonlar “Parvoz rejimi”da bo‘lishi yoki ularda uyali modul o‘chirilgan bo‘lishi kerak. Wi-Fi va Bluetooth’dan ham foydalanish mumkin.
FAAning ta’kidlashicha, yo‘lovchilar o‘z qurilmalarida “elektron kitoblar o‘qishi, o‘yinlar o‘ynashi va video tomosha qilishi” mumkin. Shu bilan birga, xavfsizlik bo‘yicha ko‘rsatmalar berilayotgan vaqtda qurilmalarni chetga olib qo‘yish sharti ham qo‘shib qo‘yilgan. Og‘ir qurilmalarni esa uchish va qo‘nish chog‘ida kreslo ostiga yoki o‘tirg‘ichlar tepasidagi yuk bo‘limiga joylashtirish tavsiya etilmoqda.
Ba’zi holatlarda esa samolyot ekipaji yo‘lovchilardan qurilmalarni o‘chirib qo‘yishni talab qilish huquqiga ega bo‘ladi. Bu samolyotning tumanli ob-havoda uchish va qo‘nishni amalga oshirish paytida sodir bo‘lishi mumkin.
FAA shuni ham qo‘shimcha qildiki, bortda qurilmalardan foydalanish bo‘yicha so‘nggi qarorni aviakompaniyalarning o‘zlari chiqaradi. Amerikaning ko‘pchilik kompaniyalari bunga ruxsat berishi kutilmoqda. Masalan, Delta aviakompaniyasi 1-noyabrdan boshlaboq o‘z yo‘lovchilariga elektronikani o‘chirmaslikka ruxsat berishini ma’lum qildi.
Ta’kidlash joiz, ko‘pgina aviakompaniyalar samolyotning uchish va qo‘nish vaqtida yo‘lovchilardan elektron qurilmalarni o‘chirib qo‘yishni so‘raydi. Bunga elektromagnit nurlanish samolyotning bort tizimi faoliyatini ishdan chiqarishi mumkinligi haqidagi xavotir sabab bo‘ladi.